《知足斋歌》
元代·宋褧

人生堪舆渺海粟，心为形役太愁蹙。岁衣十匹适燠寒，日饭两愁充馁腹。

口体之奉盖养生，蝇营狗苟复功名。轩裳茵鼎遂雅志，白头皱面无欢情。

四十不作尚书郎，倏忽头颅已如此。渊明那叹松径荒，季鹰岂谓莼鲈美。

蔡侯静者吾故人，老聃名言书诸绅。向持白简肃江汉，今祇牙绯耀里邻。

幅巾黎杖书连屋，孙子田园多厚福。久知薄酒胜茶汤，尤恶得陇复望蜀。

五陵纨裤争纷华，掠剩鬼瞰高明家。旂常竹帛渺何许，云阳市上令人嗟。

左手持肴右持酒，酒酣起舞歌击缶。采衣照映酡颜红，不识门前断肠柳。

枌榆乡社安乐窝，灵台莹澈恬无波。烟水云山动高兴，玉堂金马奈予何。

作者简介：宋褧（1294-1346）， 字显夫，大都宛平（今属北京市）人。泰定元年（1324）进士，授秘书监校书即，改翰林编修。后至元三年（1337）累官监察御史，出佥山南宪，改西台都事，入为翰林待制，迁国子司业，擢翰林直学士，兼经筵讲官。卒赠范阳郡侯，谥文清。著有《燕石集》。延佑中，挟其所作诗歌，从其兄本（字诚夫）入京师，受到元明善、张养浩、蔡文渊、王士熙方等学者的慰荐。至治元年（1321），兄诚夫登进士第一，后三年（1324）显夫亦擢第，出于曹元用、虞集、孛术鲁翀之门，时士论荣之。